কেউ একহাতে লাড্ডু নিয়ে মুখে ঠুসছেন আর অন্যহাতে খাটিয়া ধরে টানছেন।
উত্তরপ্রদেশের দেওরিয়ায় রাহুল গাঁধীর সভা শেষ হয়েছে কী হয়নি, সে এক হইহই রইরই কাণ্ড!
সভাস্থলে বিছিয়ে রাখা খাটিয়া লুঠ শুরু করে কংগ্রেস-জনতা! কেউ বগলদাবা করে, কেউ মাথায় চাপিয়ে, কেউ দু’হাতে খাটিয়া নিয়ে ছুটলেন বাড়ির দিকে। মিনিট কুড়ির মধ্যে লুঠ হয়ে যায় প্রায় হাজার দু’য়েক খাটিয়া!
এখানেই শেষ নয়! আগ্রাসী জনতার হাত থেকে রক্ষা পায়নি সভাস্থলে রাখা ৫০ কিলোগ্রাম লাড্ডু, কয়েক হাজার মিনারেল ওয়াটারের বোতল এবং আরও খাবারদাবার! উত্তরপ্রদেশের দেওরিয়ায় আজ রাহুলের খাটিয়াসভা এভাবেই ‘হরির লুঠে’ পরিণত হয়! 
স্বাভাবিকভাবেই বিজেপিনেতা মুখতার আব্বাস নকভির কটাক্ষ, ‘‘কংগ্রেসকে শেষ করে দেওয়ার পর রাহুল’জি যতই খাটিয়ায় বসতে চান, কাজের কাজ কিছুই হবে না।’’ দলের মুখপাত্র সম্বিত পাত্রের মন্তব্য, ‘‘কিষাণ যাত্রা আবার না অন্তিম যাত্রায় পরিণত হয়।’’
২৭ বছর উত্তরপ্রদেশে ক্ষমতাচ্যুত কংগ্রেস। আগামী বছরের বিধানসভা নির্বাচনের আগে সেখানে দলকে উজ্জীবিত করতে ময়দানে নেমেছেন রাহুল। নির্বাচনী প্রচারে প্রায় আড়াই হাজার কিলোমিটার কিষাণ-যাত্রা করবেন তিনি। আজ দেওরিয়ায় খাটিয়াসভা করে তারই সূচনা করেছেন কংগ্রেসের সহ-সভাপতি। 
উত্তরপ্রদেশের গ্রামাঞ্চলে খাটিয়াসভার চল বহুদিনের। বিভিন্ন সামাজিক বিষয়ে সিদ্ধান্ত নেওয়ার জন্য খাটিয়া পেতে বৈঠকে বসেন গ্রামের প্রবীণেরা। সেই প্রথা মেনে প্রায় ২,০০০ খাটিয়ার ব্যবস্থা করা হয়েছিল। 
কিন্তু রাহুলের সভা শেষ হতেই দেখা যায়, কয়েকজন কংগ্রেসকর্মী খাটিয়া কাঁধে তুলে রওনা হয়েছেন। এরপরই খাটিয়া দখলের জন্য নারীপুরুষ নির্বিশেষে হুড়োহু়ড়ি পড়ে যায়। নিমেষে লুঠ হয়ে যায় নেতাদের জন্য মঞ্চে রাখা খাটিয়াও। কেউ কেউ দু’টি খাটিয়া নিয়ে যান। 
খাটিয়া মাথায় নিয়ে এক কংগ্রেসকর্মী সাংবাদিকদের বলেন, ‘‘দলের নেতারাই তো বললেন খাটিয়া নিয়ে যেতে। তাই নিয়ে যাচ্ছি।’’ আরেকজন বলেন, ‘‘অন্যায়ের কী আছে! রাহুল’জি তো খাটিয়াটি দিয়ে গেলেন।’’ 
তবে খাটিয়ার তুলনায় দাবিদার বেশি হওয়ায় একসময় মারপিট শুরু হয়। পুলিশির হস্তক্ষেপে তা বেশি দূর গড়ায়নি। দখলদারি কায়েম করতে গিয়ে অনেক খাটিয়া ভেঙেও যায়। যাঁরা খাটিয়া জোগাড় করতে পারেননি, তাঁদের ভাঙা অংশ নিয়েই সন্তুষ্ট থাকতে হয়েছে। খাটিয়া না-পেয়ে দু’টি পায়া নিয়ে যান এক কংগ্রেসকর্মী। বলেন, ‘‘খািটয়া তো পেলাম না, এগুলো নিয়ে যাই। অন্তত বাড়ির জ্বালানি তো হবে।’’